
2018KO MARTXOAREN 21EKO IRIZPENA, ARABAKO LURRALDE HISTORIKOKO HERRITARREK ETA INTERES JAKIN BATZUK ORDEZKATZEN DITUZTEN TALDEEK PARTE HARTZEKO ETA LANKIDE IZATEKO ERREGISTROAREN ANTOLAKETA ETA FUNTZIONAMENDUA ARAUTZEKO FORU DEKRETUAREN PROIEKTUARI BURUZKOA.

AURREKARIAK

LEHENENGOA.- Espedientea osatzen duen dokumentazioa

2018ko urtarrilaren 31ko sarrera data jaso zuen ofizioaren bitartez, Diputatu Nagusiaren Kabinetearen zuzendariak Arabako Lurralde Historikoko herritarrek eta interes jakin batzuk ordezkatzen dituzten taldeek parte hartzeko eta lankide izateko erregistroaren antolaketa eta funtzionamendua arautzeko foru dekretuaren proiektua igorri zuen, Aholku Batzorde honek nahitaezko irizpena eman dezan.

Proiektuarekin batera proposamenaren testua eta hurrengo dokumentuak ere igorri ziren:

· 20/2018 Foru Agindua, urtarrilareko 18koa, erregelamendu xedapena prestatzeko prozedura abiarazten duena.

· 41/2018 Foru Agindua, urtarrilaren 30ekoa, foru dekretuaren proiektua aldez aurretik onartzeari buruzkoa.

· 2018ko urtarrilaren 23ko oharra, Antolaketa Zerbitzuarena, izaera pertsonaleko datuen babesaren arloan araudia betetzeari buruzko oharrena.

· Araudi eraginaren txosten laburtua, 2018ko urtarrilaren 24koa, Araubidezko Garapenerako eta Biltzar Nagusiekiko Harremanetarako Zerbitzuarena.

· Genero eraginaren txostena, 2018ko urtarrilaren 24koa, Araubidezko Garapenerako eta Biltzar Nagusiekiko Harremanetarako Zerbitzuarena.
· «Behaketen» txostena, 2018ko urtarrilaren 27koa, Berdintasun Zerbitzuarena, proiektuaren genero eraginaren ebaluazioari buruzkoa.
BIGARRENA.- Proiektuaren edukia
Erregelamendu arauaren proiektuak hamabi artikulu, xedapen gehigarri bat eta indarrean sartzeari buruzko azken xedapen bat ditu; aurretik hitzaurrea dauka eta hiru kapitulutan dago egituratuta, eduki honekin:

· I. kapitulua. «Xedapen orokorrak». Arauaren xedea (1. art.), erregistroaren helburua eta izaera (2. art.), informatika kudeaketa (3. art.), eta izaera pertsonaleko datuen babesa (4. art.) definitu dira.
· II. kapitulua «Erregistroaren antolaketa». Erregistroaren atalak (5. art.) eta informazio eta parte hartze areak (6. art.) erregulatu ditu.
· III. kapitulua. «Erregistroaren funtzionamendua». Erregulatu ditu datu idazgarriak (7. art.) eta inskripzio eskaera (8. art.), egiaztatzea eta zuzentzea (9. art.) eta inskripzio ondorioak (10. art.), idatzitako datuak aldatzea (11. art.) eta Erregistroan baja ematea (12. art.).
· Xedapen gehigarria, sistema eragileei buruzkoa.

· Azken xedapena, indarrean sartzeari buruzkoa.
OHAR JURIDIKOAK
LEHENENGOA.- Aholku Batzordearen eskumena
Irizpen hau emateko Aholku Batzordeak daukan eskumena Erregelamendu Organikoko 3.1.b) artikulutik dator, Foru Gobernu Kontseiluaren martxoaren 30eko 40/1999 Foru Dekretu bidez onartutakoa, horrek xedatzen baitu Batzorde honek nahitaezko irizpena eta ez loteslea eman beharko duela “araudi xedapenen proiektuei buruz, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”
BIGARRENA.- Proiektuko arauaren alderdi formalei dagokienez
Eskumena

Oro har, Foru Gobernu Kontseiluari dagokio erregelamendu eskumena gauzatzea, bat etorriz abenduaren 18ko 2/1992 Foru Arauaren 3.2 artikuluan, Arabako Foru Aldundiaren antolaketa, funtzionamendu eta lege erregimenari buruzkoa, eta urriaren 1eko 39/2015 Legearen 128.1 artikuluan xedatutakoarekin, Administrazio Publikoen Administrazio Prozedura Erkidearena.
Proiektuaren gaiari dagokionez, Arabako Lurralde Historikoko sektore publikoaren gardentasunaren, herritarren parte hartzearen eta gobernu onarena otsailaren 8ko 1/2017 Foru Arauko azken xedapenen arteko laugarrenak Foru Gobernu Kontseilua gaitu zuen beharrezko xedapen oro emateko foru arauan bertan ezarritakoa gauzatzeko eta garatzeko.

Zehazki esateko, 1/2017 FA beraren 44.6 artikuluan, herritarrek eta interes jakin batzuk ordezkatzen dituzten taldeek parte hartzeko eta lankide izateko Erregistroari dagokionez, ezarri zuenez, “arauz zehaztuko dira inskripzio betekizunak, idazpenen edukia, iristeko moduak eta inskribatutako taldeen parte hartzea justifikatzen duen ekimen bakoitza bultzatzen duten sailekiko koordinazioa”.
b) Arautze egokiaren printzipioak
Proiektua egitean Administrazio Prozedura Erkidearen Legearen eta 29/2017 Foru Dekretuan ezarritako printzipioak zaindu dira, onarpena eman ziona xedapen orokorrak egiteko prozedurari.

Hala, hitzaurrean legeak eskatu bezala justifikatu da proiektuko erregelamendu araua beharrizan eta efikazia, proportzionalitate, segurtasun juridiko, gardentasun eta efizientzia printzipioetara egokitzen dela (Administrazio Prozedura Erkidearen Legearen 129. art. eta 29/2017 DFko 3. art.).
c) Prozedura

Proiektuak ez ditu jendaurreko informazio eta kontsulta izapideak bete; izan ere, antolaketa arau bat denez, horretatik salbuetsita dago Administrazio Prozedura Erkidearen Legearen 133. artikuluarekin eta 29/2017 FDko 9. eta 13. artikuluarekin bat etorriz.
Gainerakoari dagokionez, proiektua egitean 29/2017 FDn ezarritako prozedura jarraitu da.

Foru Gobernu Kontseiluaren abenduaren 29ko 815/2017 Erabakiaren bitartez onartutako 2018ko Urteko Araugintza Planean jaso dago proiektua.
HIRUGARRENA.- Proiektuko erregelamendu arauak baliatutako eskumen tituluak
Irizpenak aztertutako proiektuak, Foru Arau gaitzaileak bezala, bertako zioen azalpenean dakarren bezala, Arabako Lurralde Historikoaren eskumena baliatzen du, bertako erakundeen antolaketa, araubide eta funtzionamenduari dagokiena, EAEko Autonomia Estatutuko 37.3.a) artikuluak eta Lurralde Historikoen Legearen 7.a) artikuluak emandakoa.  
LAUGARRENA.- Proiektuaren edukiari dagokionez
1. Irizpenak aztertzen duen proiektuak gardentasunaren, herritarren parte-hartzearen eta gobernu onaren otsailaren 8ko 1/2017 Foru Arauko 44. artikuluan ezarritako aurreikuspenak garatu ditu, Arabako Lurralde Historikoko herritarrek eta interes jakin batzuk ordezkatzen dituzten taldeek parte hartzeko eta lankide izateko erregistroa sorrarazi zuena. Proiektuko 2.2 artikuluak ezarri bezala, erregistroa baliagarria izango da 1/2017 Foru Arauan bertan jasotako parte hartze prozesuei buruzko informazioa jaso nahi duten pertsona fisiko, erakunde eta interes jakin batzuk ordezkatzen dituzten taldeak jasota gera daitezen.
Oro har, esan behar da proiektuak xedea eratzen duen gaia erregulatzen duela, Foru Arauan eta gainerako foru arau eta lege aplikagarrietan ezarritako mugen barruan, salbu eta 7. idatz zatian jasotako oharrarekin, funtsezkotzat jo dena.

Irizpen honen gainerako ohar eta ataletan jasotako oharrak proiektua onartzeko organo eskumenaren irizpean jarriko dira, ez baitira funtsezkoak.

2. 1. eta 2. artikuluak erregistroaren xede, izaera eta helburuari buruzkoak dira, 1/2017 FAko 44. artikuluko 5. idatz zatian ezarritakoarekin bat etorriz, eta hirugarren artikuluak erregistroaren kudeaketa horretarako garatuko den aplikazio informatizatu baten bitartez egitea aurreikusi du.

Zehazki esateko, 2. artikuluak titulartasun publikoko erregistro gisa jaso du parte hartze eta kolaboratzeko erregistroa; formula horrek modu egokian zehazten du 1/2017 FAko 44.5 artikuluak tresna berriari eman zion izaera publikoa. Horren haritik, gogoan hartu behar da horretarako gaitzen duen Foru Arauaren 44. artikuluan ez dela publizitate formaleko inolako mekanismorik berariaz jaso, hau da, hirugarrenek idazpenen edukira sarbidea izateari dagokionez; publizitatea ezin da, ezta ere, erregistro berriaren helburutik inplizituki ondorioztatu, 44.3 artikuluan jasotakoa: 1/2017 FAn bertan aurreikusitako prozesu parte hartzaileetan izena eman dutenei interesaren berri zehatz eta modu goiztiarrean ematea aipatu da.
3. Laugarren artikuluak proiektuaren inplikazioak arautzen ditu datu pertsonalen babesaren ikuspuntutik, Izaera pertsonaleko datuak babesteari buruzko abenduaren 13ko 15/1999 Lege Organikoan ezarritako aurreikuspenekin bat etorriz.   Zehazki esateko, laugarren artikuluko bigarren idatz zatiak, proiektuko I. Eranskinarekin batera, erregistroari lotutako datu pertsonalen fitxategi bat sortzen du; hala, titulartasun publikoko fitxategiak sortzeko DBLOko 20. artikuluan ezarritakoa betetzen da. 
4. 5. artikuluak erregistro berria osatuko duten bi atalak arautu ditu, bata interesak ordezkatzen dituzten taldeentzat eta beste bat pertsona eta erakundeentzat; hala, 1/2017 FAko 44. artikuluko 1. idatz zatian bildutako aurreikuspena betetzen da.

5. 6. artikuluak, lehenengo idatz zatian, 1/2017 FAko 44. artikuluko 2. idatz zatian ezarritakoarekin bat etorriz, izena eman duten pertsona, erakunde eta taldeen gaikako eremuak zedarrituko dituzten gaiak arautu ditu eta, horren ondorioz, baita kasuan kasuko parte hartze prozesuen berri izateko eskubidea ere. Gaikako eremu horiek ezartzeko proiektu fasean dagoen arauak sektore irizpideari erreparatu dio esklusiboki, ez lurralde irizpideari; azken irizpide hori ere onartzen da, baina izaera fakultatiboarekin, Foru Arau gaitzaileko 44. artikuluko 2. idatz zatian, hain zuzen ere.
Beste alde batetik, 6. artikulu horren bigarren idatz zatiak sail eskudunaren titularra gaitzen du erregistroari dagokionean –herritarren parte hartzeko arloan- 6. artikuluko 1. idatz zatian ezarritako gaikako eremuak aldatzeko (ulertzen denez, gai eremu berriak kenduz edo gehituz). Baldintza honek, egiaz, sail eskudunaren buruak ezartzen duenera bideratzen du gaikako eremuen erregulazioa; ez dirudi egokia denik araudi teknikaren ikuspuntutik, eta, ziurrenik, ezta segurtasun juridiko eta hierarkiaren printzipioen ikuspuntutik ere, hain zuzen ere, kasuan kasuko sailaren titularrari ahalmena ematen baitio administrazio ebazpen sinple baten bitartez Gobernu Kontseiluak onartutako erregelamendu arau bat aldatzeko.   Aipatutako printzipioei erreparatuz, badirudi aproposagoa dela 6. artikuluan soilik jasotzea erregistroa sail eskudunaren buruak zehaztuko dituen –hori bai, erregelamendu modura- gaikako eremuetan egituratuko dela eta, ordura arte, xedapen iragankor baten bitartez gaur egun proiektuko 6.1 artikuluan jasotako gaikako eremuak jasotzea.
6. Erregistroaren funtzionamenduari dagokionez, 7. artikuluak jaso beharreko datuak erregulatu ditu; denak, oro har, egokiak dira erregistroaren izaera eta izena emateko helburua gogoan izanik (izena eta abizenak, helbidea, posta elektronikoko helbidea eta zein gairen inguruan eskatzen den garaiz eta zehatz berri emate hori).

Bidenabar, pertsona fisikoei dagokien idazpenean izena ematen duen pertsonaren sexu datua ere jasotzea ageri da 7.1 artikuluko b) hizkian.  Kontuan hartu behar da, batetik, Izaera pertsonaleko datuak babesteari buruzko abenduaren 13ko 15/1999 Lege Organikoaren 4.1 artikuluak tratatzeko bil daitezkeen datu pertsonalak murriztean aipatu zuena, hain zuzen ere «bakarrik datu horiek egoki eta bidezkoak izateaz gain, gehiegizkoak ez izatea, datu horiek zein esparrutan eta zein xederekin lortu eta halakoei begira»; beste alde batetik, proiektuaren gaur egungo bertsioak (bereziki 2. artikulua, erregistroaren helburuari buruzkoa) ez du aukerarik ematen aipatutako DBLOren 4.1 artikuluarekin bat etorriz datu pertsonala egokia den aztertzeko; horrenbestez, azken finean, komenigarria da proiektuko testuak aipatutako datu pertsonala lortzea justifikatuko duen helburua azaltzea (helburu estatistikoa, Emakumeen eta gizonen berdintasun eragingarrirako martxoaren 22ko 3/2007 Lege Organikoaren 20. artikuluarekin bat etorriz, edo dagokiona, betiere esandakoaren araberakoa aski bada).
7. 8. artikuluan ezarritakoa, prozedura, betiere, interesdunak hala eskatuta eta horretarako onartuko den eredu normalizatuaren bitartez hasteari dagokionez, alegia, bat dator 1/2017 FAko 44. artikuluko aurreikuspenekin zein urriaren 1eko 39/2015 Legearen 1.2 artikuluan ezarritakoarekin, Administrazio Publikoen Administrazio Prozedura Erkidearena.

Hala ere, funtsezko ohar gisa, interesdunen eskaerak Administrazio Publikoen Administrazio Prozedura Erkidearen Legearen 16.4 artikuluan aurreikusitako edozein bidetatik ere aurkeztu ahalko direla gaineratzea proposatzen da, 8. artikulu honetan finkatutakoez gain. 
8. Inskripzioa egiaztatu eta zuzentzeari buruzko 9. artikulua bat dator Administrazio Publikoen Administrazio Prozedura Erkidearena 68. artikuluan ezarritakoarekin.

9. Inskripzioaren ondorioen gaia jorratu aurretik gaineratu behar da, hala ere, deigarria dela proiektuak ez duela inskripzio prozeduraren administrazio ebazpenaren gaia lantzen. Horri gehitzen badiogu 12.2 artikuluan jarritakoa, erregistroko bajari dagokiona, badirudi proiektuak abiarazi nahi dituen erregistrora sarbidea izateko izapideen artean ez dela aurreikusi eskatutako inskripzioa ukatzea edo onartzea ekarriko duen administrazio ebazpena ematea.
Kontuan hartuz interesdun eskatzaileak erregistroan inskribatzea administrazio prozedura bat izapidetzearen ondorioz gertatuko dela (izapideak sinpleak izan arren) eta inskripzioaren aurretik nahitaez administrazio ebazpena eman behar dela (APELaren 84.1 eta 88. artikuluak), erakunde eskudunaren inskribatzeko erabakia berariaz jasoz (edo inskribatzea ukatuz, hala badagokio), eta horri dagokionez, inskripzioak berak gauzatze egintzaren esanahia izango duenez, komenigarria da proiektuak inskripzio prozedura bukaraziko duen administrazio ebazpenaren espezialitateen erregulazioa jasotzea.
10. 10. artikuluan inskripzioaren ondorioak ageri dira.

Artikulu horretako lehenengo idatz zatian ageri denez, inskripzioak “berarekin dakar garaiz eta zehatz eman behar izatea Arabako Lurralde Historikoko sektore publikoaren gardentasunaren, herritarren parte hartzearen eta gobernu onaren otsailaren 8ko 1/2017 Foru Arauan jasotako edozein parte hartze prozesuren berri, eskubideak erabat erabiltzeko…”.

Hitzez hitz 1/2017 FAko 44.3 artikulutik hartuta dagoen arren, horrela idatzita ez da teknikoki zehatza. 44.3 artikulu horren edukiarekin bat etorriz, inskripzioaren ondorioa pertsonaren, erakundearen edo taldearen eskubidea aitortzea da, 1/2017 Foru Arauan aurreikusitako parte hartze prozesuak abiarazi izanaren berri izateko eskubidea, horietan parte hartze aldera. Horregatik, proiektuan testu hori aldatzea komeni da, 1/2017 FAren 44.3 artikuluan modu inplizituan baina okerrean ondorioztatutako inskripzioaren ondorio juridiko bereizgarria agerrarazte aldera. 
Segurtasun juridikoko arrazoiak direla medio, komenigarria izango litzateke, bidenabar, 1/2017 FAren 44. artikuluak aipatutako komunikazioa jasotzeko eskubidea proiektuan modu zehatz eta eragingarrian artikulatu izana, 1/2017 FAn aurreikusitako parte hartze prozedurekin eta garaiz eta zehatz ezaugarriaren esanahia zehaztuz, 1/2017 FAren 44.3 artikuluaren eta proiektuko 10.1 artikuluaren arabera, inskripzioak ahalbidetuko dituzten komunikazioek izan behar dituztenak.
Ez da ahaztu behar inskribatutako erakundeen eskubide eta interesen tutoretza dagoela jokoan, eta, horiei, inskripzioa egite hutsagatik, eta intereseko esparru zehatzari dagokionez, 1/2017 FAko 42.2 artikuluak interesatu izaera aitortzen die kasuan kasuko parte hartze izapidean edo prozeduran.
Horren haritik, proiektua onartzea aukera ezin hobea da zehazteko izapidetzeaz arduratuko diren sailek 1/2017 FAn aurreikusitako parte hartze prozesuetako izapideen zein fase zehatzetan igorri behar dioten informazioa erregistroaren sail kudeatzaileari, sail horrek prozesu horiek abiarazi izana interesatuei jakinaraz diezaien.

Hala, 1/2017 FAko 44. artikuluko seigarren in fine idatz zatian bildutako agindua beteko litzateke, artikulu hori garatuko duen erregelamendu arauak (irizpenak aztertutako proiektua) zehatz dezan nola koordinatuko diren, batetik, Foru Arauan aurreikusitako parte hartze prozedurak sustatuko dituzten sailak eta, bestetik, parte hartze arloko sail eskuduna.
11. 11. eta 12. artikuluek inskripzioa aldatzea eta erregistroko baja dute hizpide, eta 1/2017 Foru Arauan bildutako gaikuntzara egokitzen dira.

12. Azkenik, proiektuaren xedapen gehigarriak ezarri zuenez, “Foru Dekretu honetan ezarritakoa Diputatu Nagusiaren Kabinetearen Zuzendaritzaren eskuragarritasun informatiko eta eraginkorrei lotuta eta horren baldintzapean dago. Nolanahi ere, Arabako Lurralde Historikoko herritarrek eta askotariko interesak ordezkatzen dituzten taldeek parte hartzeko eta laguntzeko erregistroa gehienez ere urtebeteko epean hasiko da funtzionatzen, dekretu hau indarrean jartzen denetik”.

Xedapen honek, horrenbestez, Arabako Foru Aldundiaren barne antolaketaren esparruko etorkizuneko gertaeren mende jartzen du erregistroak benetan funtzionatzea; hortaz, komenigarria izango litzateke proiektuan jasotzea erregistroa kudeatzeaz arduratuko den sail eskuduneko titularrak administrazio ebazpen bidez zehaztu ahalko duela erregistroa martxan jartzea, xedapen gehigarriak aipatutako eskuragarritasuna lortu ondoren.

Bidenabar, aipatutako eskuragarritasunek zuzendaritza zehatz bati erreferentzia egin beharrean oro har Arabako Foru Aldundiari erreferentzia egitea proposatzen da.

13. 40/1999 Foru Dekretu bidez onartutako Aholku Batzordearen Erregelamendu Organikoaren 23. artikuluan ezarritakoarekin bat etorriz, hala badagokio onartuko den foru dekretuak agerrarazi beharko du aldez aurretik Aholku Batzordearen irizpena jaso duela, eta alde dagoen edo, ostera, Batzordearen irizpenetik bereizten den; adostasuna edo desadostasuna aurreko 7. idatz zatian jasotako funtsezko oharrarekiko dela ulertuko da.  

ONDORIOA
1. Aholku Batzordearen irizpena nahitaezkoa da, foru dekretuaren proiektuaren xedea lurralde historikoaren eskumen esklusiboa den gai bat erregelamenduz arautzea delako.
2. Irizpen honek aipatzen duen foru dekretuaren proiektuan laugarren oharreko 7. zenbakiaren ondoriozko aldaketa jasotzea proposatzen da.
3. Aurreko ondorioan azaldutako salbuespenarekin, Arabako Lurralde Historikoko herritarrek eta interes jakin batzuk ordezkatzen dituzten taldeek parte hartzeko eta lankide izateko erregistroaren antolaketa eta funtzionamendua arautzeko foru dekretuaren proiektua bat dator ordenamendu juridikoarekin.

